**Douăsprezece noaptea, cu dor**

*Nichita Stănescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Coridor de ore, timp pierdut.

Frunze zburătoare, țări de toamnă.

Străzile pe care am trecut

în gâtlejul amintirii se răstoarnă.

Trec secundele gravide; nasc urlând

picături de ploaie repetate,

vorbe ce s-au spus, își caută guri

să se lase în pereții lor pictate.

Bate-o oră sus, dar pân-ajunge

sunetul la creier, se-nserează.

Dorm pavilioanele urechii, fuge

pe timpane o stafie trează.